Miljødirektoratet

Postboks 5672 Torgarden

7485 Trondheim

Skien, 13. september 2024

Høringsuttalelse – forslag OM PRODUSENTANSVAR FOR VISSE TYPER ENGANGSPLAST

## Om Stena Recycling AS

Stena Recycling AS («Stena») er et av de største gjenvinningsselskapene i Norge og er en del av Nord-Europas ledende gjenvinningskonsern, Stena Recycling Group, som igjen inngår i Stena Metall AB. Stenas virksomhet går helt tilbake til 1939 og i dag driver Stena innsamling, sortering og behandling av de fleste typer avfall både fra husholdninger og industri. Stena har 12 filialer i Norge og flere avanserte behandlingsanlegg for avfallsfraksjoner som høyenergibatterier, aluminium, kuldemøbler, farlig avfall, plast, jern, og verdifulle metaller. Stena har lang erfaring som behandler av blant annet emballasje.

## Om produsentansvarsselskap skal være uten økonomisk formål

Stena mener at det bør forskriftsfestes at produsentansvarsselskap skal være uten økonomisk formål (non-profit) og at det ikke skal utbetales utbytte til eierne av produsentansvarsselskapet eller overføres overskudd til morselskap eller underselskaper, slik det fremgår av forskriftsforslaget §7A-12.

Stena mener det er et poeng at grunnmodellen for produsentansvaret blir så lik som mulig på tvers av retursystemene, slik at man ikke får ulike regelverk og roller for innsamling av batterier, engangsprodukter i plast eller emballasje, jfr. de pågående høringene for disse fraksjonene. Stena mener at grunnmodellen for produsentansvar som Miljødirektoratet har utarbeidet bør danne basis for alle produsentansvarsordningene. Grunnmodellen baserer seg på at produsentansvarsselskapet er non-profit og ikke kan utbetale utbytte. Dessuten må det være et organisatorisk skille mellom produsentansvarsselskap og behandlingsanlegg. Til sammen vil dette hindre rolleblanding og kryssubsidiering, og gi et bedre grunnlag for et forutsigbart og velfungerende sirkulært retursystem.

Det grunnleggende prinsippet for produsentansvaret er at «forurenser betaler». Dette er bakgrunnen for at produsentansvarsselskapene i sin tid fikk fullmakt fra myndighetene til å kreve inn lovpålagt miljøvederlag fra sine medlemmer (produsenter, importører og distributører) som skulle dekke kostnadene ved avfallsbehandlingen. I praksis er kostnaden veltet over på forbrukerne som en del av produktenes utsalgspris.

Stena mener at produsentansvarsselskapene med det lovpålagte miljøvederlaget er pålagt et forvalteransvar som tilrettelegger for retursystemet på en måte som bidrar til balanserte vilkår i verdikjeden og fleksibilitet til å imøtekomme både strengere myndighetskrav og nye muligheter for gjenvinning av materialer og gjenbruk. Å la produsentansvarsselskapene være kommersielle markedsaktører med profittformål, som kan tilby tjenester i verdikjeden i konkurranse med andre kommersielle selskaper, er ikke forenlig med denne forvalterrollen.

Stena frykter at kommersielle produsentansvarsselskaper vil misbruke sin rolle som tilrettelegger for et rettferdig sirkulært retursystem og bli et fordyrende mellomledd, i stedet for å være en nøytral forvalter med formål om å legge til rette for et retursystem som fungerer best mulig. Et vederlag innbetalt av produsenter, importører og distributører, og dekket av forbrukerne, bør ikke kunne brukes til å betale utbytter eller kryssubsidiere kommersielle avfalls- og gjenvinningstjenester som tilbys i konkurranse med andre kommersielle selskaper. Det vil suboptimalisere systemet for ombruk og materialgjenvinning.

Nye myndighetskrav og ønske om mer gjenbruk og gjenvinning av verdifulle materialer krever store investeringer. Det er nødvendig å ha forutsigbarhet i verdikjeden slik at de aktørene som behandler avfallet i mer og mer kapitalkrevende anlegg har mulighet til å tjene inn sine investeringer. I motsatt fall risikerer Norge å få useriøse aktører inn i verdikjeden, eller at seriøse aktører reduserer sine investeringer eller trekker seg fra markedet slik at man ender med monopolstilling for de som er igjen. Dette er ikke en ønsket utvikling.

Stena er også avfallsbehandler i andre skandinaviske land. Produsentansvarsselskapet i Sverige, Elkretsen, har ikke profitt som formål. Stena erfarer at Elkretsen er opptatt av at hele verdikjeden skal fungere best mulig. Der gjennomføres det jevnlige evalueringsmøter mellom produktansvarsselskapet og avfallsbehandlerne, og partene tilpasser vilkårene med endrede forhold. Det er ikke et formål for Elkretsen å tjene mest mulig penger, men å ha et best mulig fungerende og robust retursystem totalt sett. Slike produsentansvarsselskaper skaper forutsigbarhet, tillit mellom partene og vilje til investeringer i et retursystem som alle føler eierskap til og ønsker å forbedre. I Danmark er produsentansvarsselskapet Elretur organisert som en forening uten økonomisk formål.

En velfungerende verdikjede for retursystem forutsetter samarbeid, åpenhet og tillit mellom partene i verdikjeden. Et kommersielt produsentansvarsselskap som driver i konkurranse med avfallsbehandlerne er ikke egnet til å stimulere til slikt samarbeid, åpenhet og tillit mellom partene.

Eventuelt overskudd hos produsentansvarsselskapene bør gå til å redusere medlemsavgiftene, slik at ikke forbrukerne betaler mer enn det returordningen faktisk koster, og det bør stimulere leddene i verdikjeden – innsamlere, transportører og avfallsbehandlere – til å investere mer i bedre returordninger, fremfor at det utbetales som utbytte til eierne av produsentansvarsselskapene.

## Håndheving og transparens

Stena mener det er på høy tid at norske myndigheter i større grad håndhever regelverket og fører kontroll med hva produsentansvarsselskapene i Norge gjør med pengene de får inn fra alle som kjøper nye varer og som leverer de gamle produktene til gjenvinning, herunder ved tredjepartsverifikasjoner for rapporter fra produsentansvarsselskapene.

I høring til endringer i avfallsforskriften om engangsplast har Miljødirektoratet foreslått økt transparens for produsentansvarsselskapene, ved at de må publisere antall medlemmer og hva medlemsavgiften utgjør, se utkast til ny §7A-14. Stena mener at kravet om offentliggjøring av opplysninger må gå lengre enn dette. Produsentansvarsselskapene er nesten uten unntak registrerte aksjeselskaper og bør publisere økonomiske nøkkeltall i tråd med hva som fremgår av offentlige registre. I dag inneholder årsrapportene fra produsentansvarsselskapene ingen økonomiske nøkkeltall.

Publisering av økonomiske nøkkeltall i årsrapport og på selskapenes hjemmesider vil gi større grad av innsyn og gjøre håndhevingen av reglene lettere.

Med vennlig hilsen  
**STENA RECYCLING AS**Ragnhild Borchgrevink

Administrerende direktør